“ كود” سولات مشاهير وسياسيين وفنانين ومؤثرين وإعلاميين، على كيفاش كيدوزو نهارهم فهذ الرمضان الاستثنائي مع كورونا، وعلى رأيهم فقرارت خداتها الحكومة. حنان رحاب، البرلمانية عن حزب الاتحاد الاشتراكي للقوات الشعبية، كانت من ضيوف “كود”، وعطات موقفها من الحجر والتراويح والإفطار فرمضان: كيفاش كتدوزي رمضان دابا اللي مسدود علينا؟ كندوزو بحال جميع المغاربة، وكنستمر في أداء مهامي السياسية فالحزب والنقابية فالنقابة الوطنية للصحافة المغربية والبرلمانية، والاجتماعية في جمعية الأعمال الاجتماعية للصحافيين، وبالتالي أغلب اليوم كنكون مشغولة، وفي الليل كنستغل الحظر الليلي في إعداد التقارير وتهيئة المداخلات، والاطلاع على الأخبار والمواقع، يعني ختك فهاد رمضان معنداش الوقت تحك حتى راسها. واش الاجراء اللي اتخذاتو الحكومة مزيان؟ القرارات الحكومية فيها المزيان وفيها المقبول وفيها المرفوض، أما إذا كنتي كتقصدي قرار الحجر الرمضاني بالليل، ففيه زوج نواقص في اعتقادي، الأول مكانش حلول لتخفيف على الناس المتضررين من الإغلاق، ومكانش شرح وتواصل مزيان مع المواطنين من أجل يشرحو ليهوم سبب هاد الإجراء، لأن الناس مستوعباتش التناقض بين الدنيا كلها زحامات بالنهار، وتجي حتى لليل وتسد، خصوصا رمضان عند المغاربة عندو طقوس خاصة بالليل. شنو رأيك فمنع التراويح؟ الناس من حقها تطالب بفتح المساجد من أجل صلاة التراويح، خصوصا هادي السنة الثانية لي الناس مصلاتش التراويح بالمساجد، فصعيب الناس يتقبلو القرار بسهولة، وخاص تفهم الأمر، طبعا تنظيم مسيرات ليلية أو إقامة صلاة التراويح جماعة في بعض الأماكن فيه مخالفة للقانون، ولكن كنتمنى التعامل مع المخالفين بنوع من المرونة وتفهم شعور الناس وارتباطهم الايماني بصلاة التراويح، خصوصا إذا تبين أنها أفعال عفوية ديال مواطنين ،وماشي مدفوعة من شي جهة قد تكون عندها مصالح سياسية وكتخبا ورا حاجة الناس الدينية.. كاين اللي باغي يفطر بالعلالي، نتي معاهم ولا ضدهم؟ شخصيا مشفتش شي صفحة فيها شباب أو مواطنين كيفطرو، ولكن إذا كانت مجموعات خاصة في الفيسبوك وماشي مفتوحة للعموم، فهاديك حياتهم الخاصة وحريتهم، وهم مسؤولون عما يقومون به، حتى بالمعيار الديني، وعلى العموم نقاش إلغاء الفصل 222 لي كيجرم الإفطار العلني فرمضان خاصو هدوء ونقاش صحي كيحترم كل الآراء، وخاص شي توازن بين الحقوق الفردية وبين الهوية والشعور الجمعي ديال المجتمع، هادشي ما فيهش مع أو ضد. كيجاوك مسلسلات رمضان؟ الصراحة متبعتش الأعمال الرمضانية إلا شي حاجات قليلة ومتفرقة خلال وقت الإفطار، عموما مكونشوفش التلفزة بزاف، بسبب الانشغالات، وباش نحكم مثلا على سلسلة خاص نتبع حلقاتها كلها، وانا كنتفرج بشكل متقطع، لذلك حكمي مغيكونش موضوعي، غير هو لاحظت مؤخرا تطور في أداء الممثلات والممثلين والإخراج والتصوير. 
رمضان وكونفينمون (الحلقة 9).. البرلمانية حنان رحاب فحوار مع “كود”: الاحتجاجات على التراويح غير قانونية لكن يجب تفهم مشاعر المواطنين.. وإلغاء الفصل 222 خاصو يتناقش بهدوء